Achillea maritima

Achillea maritima er en flerårig urt i kurvplantefamilien. Den er nå plassert i ryllikslekta, men den var tidligere den eneste arten i slekta Otanthus med det vitenskapelige navnet Otanthus maritimus.

Den er lav og hvitfiltet. Stenglene er tykke, 10–40 cm lange, oppstigende og forgrenet øverst. Bladene er spredte, avlange til lansettformede, helrandete eller bukttannede, kjøttfulle og sittende. Blomsterkurvene sitter i tette halvskjermer. Kurvene er kulerunde, 7–10 mm i diameter med gule rørkroner og ingen tungekroner. Kurvdekkbladene er ovale og hvitfiltete.

Achillea maritima vokser på stabil grus og sand ved havet og er vanlig på sjøsiden av sanddyner. Arten er utbredt rundt hele Middelhavet inkludert øyene, ved det sørlige Svartehavet i Bulgaria, Tyrkia og Georgia, og langs atlanterhavskysten fra Marokko nordover til sørlige Irland og Cherbourg i Frankrike. Den vokser på Kanariøyene, men forekommer neppe naturlig der. Arten regnes som utdødd i Storbritannia. Den ble sist funnet på Scillyøyene i 1936 og i Cornwall i 1933. På Kanaløyene ble den sist funnet i 1926.

Plantene i Irland, Storbritannia og langs den franske atlanterhavskysten skilles ut som en egen underart, subsp. atlantica. Denne underarten er dekket av grågule hår, ikke gråhvite.

Referanser

Eksterne lenker 

 

Kurvplantefamilien